Jo Black baardloos of nie? Nóú weet jyJo Black (Foto: Facebook) Die Afrikaanse sanger Jo Black se yslike baard is byna meer bekend as sy diep stem en Afrikaanse trefferliedjies en ŉ foto van ŉ baardlose Jo het Suid-Afrika Vrydag aan die gons gehad. Aïda Steyn, Jo se agent, het Vrydag aan Maroela Media bevestig Jo se baard is definitief nie afgeskeer nie. “Dit is die grootste ongelukkigheid wat ek nog ooit by Suid-Afrikaners beleef het, toe hulle gedink het sy baard is afgeskeer!” het sy geskerts. Jo was Vrydagoggend ŉ gas op Martin Bester en Tumi Morake se oggendprogram op Jacaranda FM. Martin en Jo het deelgeneem aan die sogenaamde “The Big Beard Challenge”, waar hulle luisteraars gevra het om in te bel om te besluit wie se baard moet waai. In ŉ video van die program wat deur die radiostasie op Facebook gedeel is, kan gehoor word hoe Martin sê: “Hulle gaan nie vir jou stem nie, jy kan relax.” Jo antwoord egter: “Hulle gaan vir my stem! My hande is nat [gesweet]”. Die eerste vyf luisteraars wie se stemboodskappe deurgegaan het, se stemme het getel. Sommer die eerste drie boodskappe het vir Jo gestem en die skeermasjientjie is dadelik nadergetrek. Jo sit gereed, die skeermasjien kom nader… en dan eindig die video. Die tonge het egter begin klap toe The Breakfast Show kort daarna ‘n foto van ‘n baardlose Jo opgelaai het. Dié foto is egter al in 2015 geneem. Jo het in daardie jaar, ter nagedagtenis aan sy oupa wat aan kanker oorlede is, sy baard vir Movember afgeskeer. Hy het aan die einde van November 2015 weer begin kweek aan dié welige baard wat nou weer op sy ken pryk. Aïda verduidelik Jo se een dogtertjie het destyds sommer begin huil toe sy haar pa sonder sy baard sien. “Die gesin se huishulp het ook sommer uit die huis uit gehardloop toe sy dié ‘vreemde man’ sien! Soos wat Jo self sê, ‘niemand vat aan sy baard nie!’” Sy voeg by dis vreemd dat mense geflous is deur die baardlose foto, want Jo het direk daarna regstreeks op Facebook Live sy bekende liedjie, Skepe, gesing – baard en al. Jo het ook tydens die program ŉ toekenning ontvang vir sy CD, Skepe, wat platinumstatus (30 000 eenhede verkoop) behaal het (sien ‘n musiekvideo van Skepe onderaan hierdie berig). Jo en sy vrou se twee dogtertjies is nou vyf en agt jaar oud. Dis nie duidelik wat hulle sou dink van ŉ baardlose pa nie! Dis wel duidelik dat talle aanhangers baie ontsteld was oor die nuus. Aanhangers wat met hul eie oë wil sien die baard is nog daar, kan Jo se vertoning Saterdagaand (26 Augustus 2017) by Hoërskool Wonderboom bywoon. Volg Jo Black op Facebook vir meer inligting oor sy optredes.